Hubert Klausmann

De **Hubert Klausmann** (* 1955 z Frybeg) isch en tüütsche Gèrmanischt. Er isch a der Eberhard Karls Uniwèrsitèèt Tübinge usserplaanmèèssige Profässer für volchskundlichi Dialäktology gsy und hät deet bis 2024 d Aarbetsstell «Sprache in Südwestdeutschland» am «Ludwig-Uhland-Institut für Empirische Kulturwissenschaft» gläitet.

## sys Läbe
De Klausmann hät vo 1974 bis 1980 Romanischtik und Gèrmanischtik a der Albert-Ludwigs-Uniwèrsitèèt Frybeg und a der Uniwèrsitèèt Grenoble gstudiert. 1985 hät er z Frybeg mit der Aarbet *Die Breisgauer Mundarten* promowiert.

1980 und 1985 hät er s Leeramt gmacht. Drufaben isch er vo 1985 bis 2018 Leerer für Tüütsch und Französisch am Peutinger-Gymnaasium z Ellwang gsy.

Syni Fröid a de Spraachgeografy hät de Klausmann z Grenoble überchoo, won er es Wyli lang am *[[Frankoprovenzalische Sprache|Frankoprovänzaalische Spraachatlas]]* mitgschaffet hät. Vo 1980 bis 2000 hät er dänn am *[[Vorarlberger Sprachatlas|Vorarlbèèrger Spraachatlas]]* vom Eugen Gabriel mitgschaffet; deete händ en bsunders d Walser und di romaanische Reliktwöörter fasziniert.

2000 hät er si a der Uniwèrsitèèt Bayreuth mit der Aarbet *Wortgeographie der Sprachlandschaften Vorarlbergs und Liechtensteins* habilitiert. 2006 isch er deet zum usserplaanmèèssige Profässer für tüütschi Spraachwüsseschaft ernännt woorde. 2009 isch er uf Tübinge gwächselt und deet 2014 usserplaanmèèssige Profässer für volchskundlichi Dialäktology a der Uniwèrsitèèt Tübinge und deete wüsseschaftliche Läiter vo der Aarbetsstell «Sprache in Südwestdeutschland» am «Ludwig-Uhland-Institut für Empirische Kulturwissenschaft» woorde. 2024 isch er pänsioniert woorde.

2026 hät er d Staufermedallje i Gold überchoo.

## sys Schaffe
I sym Forschen und Leere gaats em Klausmann bsunders um südweschttüütschi Tialäktology, regionaali Standardspraach, spraachlichi Minderhäite z Europa, s Bruuche vo de Spraach, s Leere vo de Spraach, s Kritisiere vo de Spraach und d Familienamegeografy.

De Klausmann hät e ganzi Räie Projäkt gläitet, mir bringed daa en Uuswaal. I äim Projäkt (zäme mit em Bernhard Tschofen) isch s Materiaal für de *[[Sprachatlas von Nord Baden-Württemberg|Spraachatlas vo Nord-Bade-Würtebèèrg]]* gsammlet woorde. Imenen andere Projäkt (zäme mit em Reinhard Johler) isch es um d Digitalisierig vom Arno-Ruoff-Archyv, dèm syne 2000 Interview, de Publikazioon vom *Spraachatlas vo Nord-Bade-Würtebèèrg* und um de *Sprächende Spraachatlas vo Bade-Würtebèèrg* ggange. Imene wytere Projäkt (wider zäme mit em Johler) isch s Theema «Sprachlicher und kultureller Wandel in Baden-Württemberg» gsy. Und i namaal eme Projäkt isch er de Dialäktkompetänz vo de Leerchreft und de Schüelerschaft a bade-würtebèèrgische Grundschuele naaeggange.

E wichtigs Aaliggen isch em aber au, sys Wüsse eme gröössere nödwüsseschaftliche Publikum wyterzgèè.

## Publikazioone (Uuswaal)
* (zäme mit em Uwe Pörksen und em Siegfried Hennrich, der Eva Lange und em Jürgen Schiewe:) *Carl Gustav Jochmann. Politische Sprachkritik, Aphorismen und Glossen.* Stuttgart 1983 (Philologische Studien und Quellen 118).
* *Die Breisgauer Mundarten.* 2 Bänd. Marburg 1985 (Deutsche Dialektgeographie 85).
* Mitaarbet a de Bänd 1, 4 und 5 vom *Vorarlberger Sprachatlas mit Einschluss des Fürstentums Liechtenstein, Westtirols und des Allgäus.* Ug. vom Eugen Gabriel. Vorarlberger Landesregierung, Bregenz 1985–2006.
* (zäme mit em Konrad Kunze und de Renate Schrambke:) *Kleiner Dialektatlas. Alemannisch und Schwäbisch in Baden-Württemberg.* Bühl/Baden 1993 und wyteri Uuflaage (Themen der Landeskunde 6).
* *Wortgeographie der Sprachlandschaften Vorarlbergs und Liechtensteins. Umgrenzung, Innengliederung und äußere Einflüsse in der Wortgeographie zwischen Alpenrhein und Arlberg.* Marburg 2002 (Deutsche Dialektgeographie 94).
* *Atlas der Familiennamen von Baden-Württemberg.* Ostfildern/Stuttgart 2007.
* *Kleiner Sprachatlas von Vorarlberg und Liechtenstein.* Innsbruck 2012.
* *Schwäbisch. Eine süddeutsche Sprachlandschaft.* Darmstadt 2014.
* (zum Täil zäme mit em Rudolf Bühler:) *Sprachatlas von Nord Baden-Württemberg.* Bänd 1–5. Tübinge 2015–2019.
* *Kleiner Sprachatlas von Baden-Württemberg.* Regionalkultur, Ubstadt-Weiher 2020.
* (zäme mit em Frank Janle:) *Dialekt und Standardsprache in der Deutschdidaktik. Eine Einführung.* Narr/Francke/Attempto, Tübingen/München 2020.
* (zäme mit em Peter Binder, de Mirjam Nast und em Reinhard Johler:) *Jetz isch halt alles anderscht, net? Kultureller Wandel im Ländlichen Raum.* Regionalkultur, Ubstadt-Weiher 2020 (Historische Interviewaufnahmen aus Baden-Württemberg 1).
* (zäme mit em Rudolf Bühler): *Kleiner Sprachatlas des Landkreises Rottweil.* Regionalkultur, Ubstadt-Weiher 2022, ISBN 978-3-95505-358-1.
* (zäme mit em Bühler): *Kleiner Sprachatlas des Landkreises Freudenstadt.* Regionalkultur, Ubstadt-Weiher 2023, ISBN 978-3-95505-389-5.

**As Usegäber:**
* *Raumstrukturen im Alemannischen. Beiträge der 15. [[Arbeitstagung zur alemannischen Dialektologie]], Schloss Hofen, Lochau (Vorarlberg) vom 19.–21.9.2005.* Neugebauer, Graz/Feldkirch 2006 (Schriften der Vorarlberger Landesbibliothek 15).
* (zäme mit em Rudolf Bühler und de Mirjam Nast:) *Schule – Medien – Öffentlichkeit. Sprachalltag und dialektale Praktiken aus linguistischer und kulturwissenschaftlicher Perspektive. Reinhard Johler zum 60.&nbsp;Geburtstag gewidmet.* Tübinger Vereinigung für Volkskunde, Tübingen 2020 (Untersuchungen des Ludwig-Uhland-Instituts für Empirische Kulturwissenschaft 124.
* *Sprachlicher und gesellschaftlicher Wandel in Baden-Württemberg. Projekte der Tübinger Arbeitsstelle «Sprache in Südwestdeutschland» (2020–2023).* Tübinger Vereinigung für Empirische Kulturwissenschaft e.&nbsp;V., Tübingen 2023, ISBN 978-3-947227-14-3.

## Quäle
* ''alp. Prof. Dr. Hubert Klausmann'' uf de Website vo der Eberhard Karls Uniwèrsitèèt Tübinge.
* Jan Sellner: ''Dialektforscher Hubert Klausmann. «Bester Kenner des Schwäbischen.»'' I: *Stuttgarter Nachrichten,* 14. Oktoober 2024.

## Fuessnoote